ระเบียบกรมสรรพสามิตระเบียบกรมสรรพสามิตว่าด้วยการควบคุมการรับ- จ่ายน้ำมันด้วยระบบมาตรวัดน้ำมันอัตโนมัติพ.ศ.๒๕๓๙----------- เพื่อประโยชน์ในการเก็บและขนย้ายสินค้าน้ำมันด้วยระบบมาตรวัดน้ำมันอัตโนมัติ อาศัยอำนาจตามความในมาตรา ๒๒ (๓)แห่งพระราชบัญญัติภาษีสรรพสามิต พ.ศ. ๒๕๒๗ อธิบดีกรมสรรพสามิต จึงวางระเบียบวิธีปฏิบัติเกี่ยวกับการควบคุมการรับ- จ่ายน้ำมันด้วยระบบมาตรวัดน้ำมันอัตโนมัติ ดังนี้ ข้อ๑ ระเบียบนี้เรียกว่า "ระเบียบกรมสรรพสามิต ว่าด้วยการควบคุมการรับ - จ่ายน้ำมันด้วยระบบมาตรวัดน้ำมันอัตโนมัติ พ.ศ. ๒๕๓๙" ข้อ๒ ระเบียบนี้ให้ใช้บังคับตั้งแต่วันออกประกาศเป็นต้นไป ข้อ๓ ในระเบียบนี้ "ระบบมาตรวัดน้ำมันอัตโนมัติ"หมายความว่า อุปกรณ์ทุกชนิดที่ติดตั้งโดยกรมสรรพสามิตเพื่อควบคุมการรับ - จ่ายน้ำมันของคลังน้ำมัน "ห้องปฏิบัติการ"หมายความว่า สถานที่ของกรมสรรพสามิต หรือสำนักงานสรรพสามิตจังหวัด ที่กำหนดขึ้นโดยมีวัตถุประสงค์เพื่อใช้เป็นศูนย์ในการควบคุมการรับ - จ่ายน้ำมัน "คลังน้ำมัน"หมายความว่า สถานที่เก็บน้ำมันที่ควบคุมการรับ - จ่ายน้ำมัน โดยระบบมาตรวัดน้ำมันอัตโนมัติ "เจ้าหน้าที่"หมายความว่า เจ้าหน้าที่สรรพสามิตที่ได้รับมอบหมายให้ปฏิบัติงานควบคุมการรับ -จ่ายน้ำมันของคลังน้ำมันด้วยระบบมาตรวัดน้ำมันอัตโนมัติ ข้อ๔ ระเบียบนี้ใช้บังคับสำหรับการขนถ่ายน้ำมันทางเรือเท่านั้น ข้อ๕ ให้ผู้อำนวยการสำนักบริหารการจัดเก็บภาษี ๒ และสรรพสามิตจังหวัดแห่งท้องที่ที่มีคลังน้ำมันตั้งอยู่มอบหมายให้เจ้าหน้าที่สรรพสามิตเป็นเจ้าหน้าที่เพื่อปฏิบัติงานควบคุมการรับ - จ่ายน้ำมันโดยระบบมาตรวัดน้ำมันอัตโนมัติและให้กำหนดรหัสผ่านประจำตัวให้แก่เจ้าหน้าที่ปฏิบัติงานด้วย ข้อ๖ ให้ผู้อำนวยการสำนักบริหารการจัดเก็บภาษี ๒ เป็นผู้รักษาการตามระเบียบนี้ หากมีปัญหาเกี่ยวกับทางปฏิบัติหรือระเบียบนี้มิได้กำหนดไว้ให้กรมสรรพสามิตเป็นผู้วินิจฉัย หมวด ๑ การจ่ายน้ำมันไปยังคลังน้ำมันปลายทาง ----------- ข้อ๗ การจ่ายน้ำมันจากโรงกลั่น ๗.๑เมื่อเจ้าพนักงานสรรพสามิตประจำโรงกลั่นน้ำมันควบคุม และตรวจสอบการจ่ายน้ำมันลงเรือเรียบร้อยแล้วให้ทำการผนึกตรากรมสรรพสามิตที่ท่อทางรับ - จ่ายน้ำมันบนเรือ พร้อมจัดทำเอกสารกำกับตามแบบท้ายระเบียบนี้ใช้กำกับไปกับเรือบรรทุกน้ำมัน ๗.๒จัดส่งสำเนาเอกสาร ตามข้อ ๗.๑ แจ้งให้เจ้าหน้าที่ประจำห้องปฏิบัติการสรรพสามิตปลายทางและเจ้าหน้าที่ประจำห้องปฏิบัติการกรมสรรพสามิตทราบทางโทรสารทันที หากมีเหตุขัดข้องไม่สามารถแจ้งทางโทรสารได้ให้แจ้งทางโทรศัพท์ ข้อ๘ การจ่ายน้ำมันจากคลังน้ำมันต้นทาง ๘.๑กรณีจ่ายน้ำมันโดยผ่านระบบมาตรวัดน้ำมันอัตโนมัติ (การรับ - จ่ายน้ำมันโดยใช้ท่อทางเดียวกัน) ๘.๑.๑ให้ผู้รับผิดชอบคลังน้ำมันแจ้งขออนุญาตทำการจ่ายน้ำมันจากเจ้าหน้าที่ประจำห้องปฏิบัติการสรรพสามิตต้นทางล่วงหน้าไม่น้อยกว่า ๒๔ชั่วโมง โดยคำขออนุญาตจะต้องระบุรายละเอียดดังนี้ (๑)ชื่อคลังน้ำมันต้นทาง และคลังน้ำมันปลายทาง (๒)ปริมาณน้ำมันที่จะจ่ายลงเรือ (๓)ต้องการจะสูบถ่ายน้ำมันผ่านมาตรวัดน้ำมันอัตโนมัติเครื่องใดบ้าง พร้อมทั้งระบุหมายเลขของถังน้ำมันที่จะจ่ายออก (๔)ชื่อเรือบรรทุกน้ำมัน (๕)วันและเวลาที่เรือบรรทุกน้ำมันจะออกจากคลังน้ำมันต้นทาง (๖) วัน เดือน ปีที่ขออนุญาต (๗)ลายมือชื่อผู้รับผิดชอบคลังน้ำมัน ๘.๑.๒เมื่อคลังน้ำมันพร้อมที่จะจ่ายน้ำมันลงเรือให้แจ้งเจ้าหน้าที่ประจำห้องปฏิบัติการสรรพสามิตต้นทางทราบอีกครั้งหนึ่งเพื่อทำการเปิดวาล์วให้คลังน้ำมันจ่ายน้ำมันได้ ๘.๑.๓เมื่อเสร็จสิ้นการสูบถ่ายน้ำมัน ให้ผู้รับผิดชอบคลังน้ำมันแจ้งให้เจ้าหน้าที่ประจำห้องปฏิบัติการสรรพสามิตต้นทางทราบเพื่อทำการปิดวาล์ว พร้อมทั้งให้เจ้าหน้าที่ไปทำการผนึกตรากรมสรรพสามิตที่ท่อทางรับ - จ่ายน้ำมันบนเรือ ๘.๑.๔ให้เจ้าหน้าที่ประจำห้องปฏิบัติการสรรพสามิตต้นทางจัดทำเอกสารกำกับตามแบบท้ายระเบียบนี้เพื่อใช้กำกับไปกับเรือบรรทุกน้ำมันพร้อมทั้งสำเนาเอกสารดังกล่าว แจ้งให้เจ้าหน้าที่ประจำห้องปฏิบัติการสรรพสามิตปลายทางและเจ้าหน้าที่ประจำห้องปฏิบัติการกรมสรรพสามิตทราบ ๘.๒กรณีจ่ายน้ำมันโดยไม่ผ่านระบบมาตรวัดน้ำมันอัตโนมัติ (การรับ - จ่ายน้ำมันโดยใช้ท่อทางแยกกัน) ๘.๒.๑การแจ้งขออนุญาตจ่ายน้ำมันให้ถือปฏิบัติตามข้อ ๘.๑.๑ และเมื่อได้รับอนุญาตแล้ว ผู้รับผิดชอบคลังน้ำมันจึงจะสามารถสูบถ่ายน้ำมันลงเรือได้ ๘.๒.๒เมื่อเสร็จสิ้นการสูบถ่ายน้ำมันให้ผู้รับผิดชอบคลังน้ำมันแจ้งเจ้าหน้าที่ประจำห้องปฏิบัติการสรรพสามิตต้นทางทราบเพื่อไปทำการตรวจวัดน้ำมันที่สูบถ่ายลงเรือและผนึกตรากรมสรรพสามิต ที่ท่อทางรับ - จ่ายน้ำมันบนเรือ ๘.๒.๓การจัดทำเอกสารกำกับไปกับเรือบรรทุกน้ำมันให้ถือปฏิบัติตามข้อ ๘.๑.๔ หมวด ๒ การรับน้ำมันของคลังน้ำมันปลายทาง ----------- ข้อ๙ การรับน้ำมันภายในประเทศจากโรงกลั่นน้ำมันหรือคลังน้ำมันต้นทาง ๙.๑เมื่อเจ้าหน้าที่ประจำห้องปฏิบัติการสรรพสามิตปลายทางได้รับเอกสารกำกับตามแบบท้ายระเบียบนี้ให้ทำการบันทึกข้อมูลลงในเครื่องคอมพิวเตอร์เพื่อรอการรับน้ำมัน ๙.๒เมื่อเรือบรรทุกน้ำมันมาถึงคลังน้ำมันปลายทางให้ผู้รับผิดชอบคลังน้ำมันแจ้งขออนุญาตรับน้ำมันเข้าคลังจากเจ้าหน้าที่ประจำห้องปฏิบัติการสรรพสามิตปลายทางพร้อมแสดงเอกสารประกอบการขออนุญาตซึ่งประกอบด้วยเอกสารกำกับตามแบบท้ายระเบียบนี้และใบขนสินค้าที่บริษัทเรือออกให้แก่ผู้ส่งสินค้า (BILL OF LADING หรือ B/L)และให้เจ้าหน้าที่ประจำห้องปฏิบัติการสรรพสามิตปลายทางแจ้งทางโทรสารหรือวิธีการอย่างหนึ่งอย่างใดให้เจ้าหน้าที่ประจำห้องปฏิบัติการกรมสรรพสามิตทราบในทันที กรณีรับน้ำมันโดยใช้เรือเล็กขนถ่ายให้คลังน้ำมันปลายทางจัดส่งรายละเอียดเกี่ยวกับการขนถ่ายน้ำมันจากเรือใหญ่ลงเรือเล็กเพื่อนำเข้าคลังน้ำมันให้เจ้าหน้าที่ประจำห้องปฏิบัติการสรรพสามิตปลายทางทราบก่อนทำการขนถ่ายน้ำมันด้วยโดยให้ระบุรายละเอียด ดังนี้ (๑)ชื่อเรือที่บรรทุกน้ำมันมาจากคลังต้นทาง (๒)ปริมาณน้ำมันที่จะนำเข้าคลังน้ำมันปลายทาง (๓)ชื่อเรือเล็กที่ใช้ขนถ่ายน้ำมัน (๔)จำนวนเที่ยวที่จะทำการขนถ่ายน้ำมัน (๕)กำหนดวันและเวลาที่คาดว่าจะทำการขนถ่ายน้ำมัน ๙.๓เมื่อเจ้าหน้าที่ปลายทางตรวจสอบเอกสารถูกต้องแล้วให้ทำลายดวงตรากรมสรรพสามิตและแจ้งให้เจ้าหน้าที่ประจำห้องปฏิบัติการสรรพสามิตปลายทางทำการเปิดวาล์วเพื่อรับน้ำมัน ๙.๔เมื่อสูบถ่ายน้ำมันเข้าคลังน้ำมันปลายทางเรียบร้อยแล้ว ให้ผู้รับผิดชอบคลังน้ำมันแจ้งให้เจ้าหน้าที่ประจำห้องปฏิบัติการสรรพสามิตปลายทางทราบทันทีเพื่อทำการปิดวาล์ว และให้เจ้าหน้าที่ประจำห้องปฏิบัติการสรรพสามิตปลายทางจัดทำเอกสารกำกับตามแบบท้ายระเบียบนี้แจ้งให้เจ้าหน้าที่ประจำห้องปฏิบัติการกรมสรรพสามิตทราบทันทีทางโทรสารและกรณีที่เรือบรรทุกน้ำมันใช้เวลาเดินทางหรือใช้เวลาสูบถ่ายน้ำมันเกินกว่าเวลาอันสมควรต้องแจ้งเหตุผลให้ทราบด้วย ๙.๕กรณีที่มีการขนย้ายน้ำมันจากโรงกลั่นน้ำมันหรือคลังน้ำมันต้นทางไปยังคลังน้ำมันปลายทางมากกว่าหนึ่งแห่งโดยใช้เรือลำเดียวกันเมื่อคลังน้ำมันปลายทางแห่งแรกรับน้ำมันเรียบร้อยแล้วให้เจ้าหน้าที่ประจำห้องปฏิบัติการสรรพสามิตปลายทางดังกล่าวทำการผนึกตรากรมสรรพสามิตที่ท่อทางรับ - จ่ายน้ำมันบนเรือใหม่ให้เรียบร้อยแล้วแจ้งให้เจ้าหน้าที่ประจำห้องปฏิบัติการสรรพสามิตปลายทางที่รับผิดชอบคลังน้ำมันปลายทางในช่วงต่อไปทราบด้วยว่าได้รับน้ำมันจากเรือดังกล่าวไปจำนวนเท่าใดวันและเวลาที่เรือออกจากคลังน้ำมันปลายทางที่รับผิดชอบไปยังคลังน้ำมันปลายทางในช่วงต่อไปรวมทั้งจำนวนและหมายเลขดวงตรากรมสรรพสามิตที่ใช้ผนึกตราท่อทางรับ - จ่ายน้ำมันบนเรือ ข้อ๑๐ การรับน้ำมันนำเข้าจากต่างประเทศ ๑๐.๑เมื่อเรือบรรทุกน้ำมันมาถึงคลังน้ำมันปลายทางให้ผู้รับผิดชอบคลังน้ำมันแจ้งขออนุญาตรับน้ำมันเข้าคลังจากเจ้าหน้าที่ประจำห้องปฏิบัติการสรรพสามิตปลายทางพร้อมแสดงเอกสารประกอบการขออนุญาต คือ ใบขนสินค้าขาเข้า (กศก. ๙๙)และให้เจ้าหน้าที่ประจำห้องปฏิบัติการสรรพสามิตปลายทางแจ้งทางโทรสารหรือวิธีการอย่างหนึ่งอย่างใดให้เจ้าหน้าที่ประจำห้องปฏิบัติการ กรมสรรพสามิตทราบในทันที กรณีรับน้ำมันโดยใช้เรือเล็กขนถ่ายให้ผู้รับผิดชอบคลังน้ำมันปลายทางจัดส่งสำเนาใบขนสินค้าขาเข้า (กศก.๙๙) พร้อมรายละเอียดเกี่ยวกับการขนถ่ายน้ำมันจากเรือใหญ่ลงเรือเล็กเพื่อนำเข้าคลังน้ำมันให้เจ้าหน้าที่ประจำห้องปฏิบัติการสรรพสามิตปลายทางทราบก่อนทำการขนถ่ายน้ำมันด้วย โดยให้ระบุรายละเอียด ดังนี้ (๑)ชื่อเรือที่บรรทุกน้ำมันมาจากต่างประเทศ (๒)ปริมาณน้ำมันที่จะนำเข้าคลังน้ำมันปลายทาง (๓)ชื่อเรือเล็กที่ใช้ขนถ่ายน้ำมัน (๔)จำนวนเที่ยวที่จะทำการขนถ่ายน้ำมัน (๕)กำหนดวัน และเวลาที่คาดว่าจะทำการขนถ่ายน้ำมัน ๑๐.๒เมื่อเจ้าหน้าที่ปลายทางตรวจสอบเอกสารถูกต้องแล้ว ให้แจ้งเจ้าหน้าที่ประจำห้องปฏิบัติการสรรพสามิตปลายทางทำการเปิดวาล์วเพื่อรับน้ำมัน ๑๐.๓เมื่อสูบถ่ายน้ำมันเข้าคลังน้ำมันปลายทางเรียบร้อยแล้ว ให้ผู้รับผิดชอบคลังน้ำมันแจ้งให้เจ้าหน้าที่ประจำห้องปฏิบัติการสรรพสามิตปลายทางทราบทันทีเพื่อทำการปิดวาล์ว และให้เจ้าหน้าที่ประจำห้องปฏิบัติการสรรพสามิตปลายทางจัดทำเอกสารกำกับตามแบบท้ายระเบียบนี้แจ้งให้เจ้าหน้าที่ประจำห้องปฏิบัติการกรมสรรพสามิตทราบทันทีทางโทรสารและกรณีที่เรือบรรทุกน้ำมันใช้เวลาสูบถ่ายน้ำมันเกินกว่าเวลาอันสมควรต้องแจ้งเหตุผลให้ทราบด้วย หมวด ๓ การจัดทำรายงาน ----------- ข้อ๑๑ ให้จังหวัดจัดส่งงบเดือนการรับน้ำมันของคลังน้ำมันต่าง ๆ ที่จัดทำจากเครื่องคอมพิวเตอร์แจ้งให้ผู้อำนวยการสำนักบริหารการจัดเก็บภาษี ๒ ทราบภายในวันที่ ๕ ของเดือนถัดไป หมวด ๔ การปฏิบัติกรณีระบบสื่อสาร ระบบกระแสไฟฟ้าหรือระบบคอมพิวเตอร์ขัดข้อง ----------- ข้อ๑๒ กรณีระบบสื่อสารขัดข้อง ๑๒.๑เมื่อระบบสื่อสารหลักที่ใช้อยู่เกิดขัดข้อง ให้ใช้ระบบสื่อสารสำรองต่อไป ๑๒.๒กรณีที่ระบบสื่อสารหลัก และระบบสื่อสารสำรองเกิดขัดข้องพร้อมกัน ให้จัดส่งเจ้าหน้าที่ออกไปควบคุมการรับ -จ่ายน้ำมันที่คลังน้ำมันทันที ข้อ๑๓ กรณีระบบกระแสไฟฟ้าขัดข้อง ๑๓.๑ระบบกระแสไฟฟ้าที่ห้องปฏิบัติการสรรพสามิตขัดข้องก่อนหรือระหว่างการสูบถ่ายน้ำมัน ให้เจ้าหน้าที่ออกไปทำการควบคุมการรับ -จ่ายน้ำมันที่คลังน้ำมันทันที ๑๓.๒ระบบไฟฟ้าขัดข้องที่คลังน้ำมันก่อนหรือระหว่างการสูบถ่ายน้ำมัน ให้ผู้รับผิดชอบคลังน้ำมันแจ้งให้เจ้าหน้าที่ประจำห้องปฏิบัติการสรรพสามิตทราบทันทีเพื่อไปทำการควบคุมการรับ - จ่ายน้ำมัน ข้อ๑๔ กรณีเครื่องคอมพิวเตอร์ที่ห้องปฏิบัติการสรรพสามิตหรือที่คลังน้ำมันเกิดขัดข้องใช้การไม่ได้ ให้จัดเจ้าหน้าที่ไปควบคุมการรับ -จ่ายน้ำมันที่คลังน้ำมันและรายงานให้เจ้าหน้าที่ประจำห้องปฏิบัติการกรมสรรพสามิตทราบทันที ข้อ๑๕ ให้ผู้รับผิดชอบคลังน้ำมันดูแลรักษาอุปกรณ์ต่าง ๆ ของระบบมาตรวัดน้ำมันอัตโนมัติที่ติดตั้งไว้ที่คลังน้ำมันให้อยู่ในสภาพเรียบร้อยอยู่เสมอหากอุปกรณ์ส่วนหนึ่งส่วนใดของระบบมาตรวัดน้ำมันอัตโนมัติเสียหาย หรือบุบสลายไม่ว่ากรณีใดๆ ให้แจ้งเจ้าหน้าที่ประจำห้องปฏิบัติการสรรพสามิตแห่งท้องที่นั้นทราบทันที ข้อ๑๖ การตรวจสอบและซ่อมบำรุงระบบมาตรวัดน้ำมันอัตโนมัติให้อยู่ภายใต้การควบคุมของกองช่าง ประกาศณ วันที่ ๑๗ ธันวาคม พ.ศ. ๒๕๓๙ สมใจนึกเองตระกูล อธิบดีกรมสรรพสามิต[ดูข้อมูลจากภาพกฎหมาย][รก.๒๕๔๐/๑๔ง/๒๑/๑๘ กุมภาพันธ์ ๒๕๔๐] อัมพิกา/พิมพ์ ๒๔/๘/๔๔